10 Սեպտեմբերին Հայաստանի Հանրապետութեան վարչապետ Նիկոլ Փաշինեան յայտարարած էր, որ ուժեր կան, որոնք կը ձեւացնեն, թէ յեղափոխութեան առաջամարտիկներ են, բայց խորհրդարանէն ներս եւ ճաշարաններուն մէջ բանակցութիւններու մէջ են ՀՀԿ-ի հետ, որպէսզի աջակցին քաղաքապետի ընտրութիւններուն մէջ իրենց ընտրակեղծարար մեքանիզմներով, եւ աջակցին, որ ԱԺ արտահերթ ընտրութիւններ տեղի չունենան: 11 Սեպտեմբերին լրագրողներուն հետ զրոյցի մը ընթացքին «Առաւօտ»ի թղթակիցը ՀՅԴ խմբակցութեան ղեկավար Արմէն Ռուստամեանին հարցուց՝ ըստ ձեզի որո՞ւ նկատի ունէր Նիկոլ Փաշինեան եւ արդեօք դուք այսպիսի բանակցութիւններու մէ՞ջ էք ՀՀԿ-ականներու հետ: Ռուստամեան պատասխանեց. «Նախ, պէտք է դուրս գանք ի վերջոյ այս խորհրդաւորութեան դաշտէն, կասկածի մթնոլորտէն: Եթէ բան մը կայ ըսելու՝ ըսէք ճշգրիտ անուններով, ես չեմ որ պիտի մեկնաբանեմ պարոն Փաշինեանի ըսածը կամ իր միտքերը»: